„ Þetta ætlar að verða brött brekka hjá okkur og byrjunin á mótinu er óásættanleg . Ég er auðvitað mjög svekktur með úrslitin , mér fannst við vera betri í leiknum . Leiknismenn lágu lengst af í vörn og þetta gekk ekki upp hjá okkur að þessu sinni , “ sagði Þórður Þórðarson þjálfari ÍA eftir 0 : 1 tap liðsins í 1. deildinni í Breiðholtinu sl. föstudagskvöld . Skagamenn eru aðeins með eitt stig eftir fjórar fyrstu umferðirnar og við botn deildarinnar . Þrátt fyrir að Leiknismenn léku einum færri í 70 mínútur tókst ÍA-liðinu ekki að brjóta ísinn og skora . Það gerðu hins vegar heimamenn sex mínútum fyrir leikslok og sigruðu . „ Það er auðvitað alveg ljóst að hlutirnir verða að fara að gerast ef við ætlum okkur upp um deild í sumar og það strax í næsta leik gegn Þór á Skaganum næsta laugardag , “ sagði Þórður , en ÍA liðinu var spáð efsta sæti deildarinnar fyrir mótið . Þórsarar lögðu aftur á móti hitt liðið sem spáð var að færi upp um deild , Víkinga 4 : 3 fyrir norðan um helgina . Var þetta fyrsta tap Víkinga á leiktíðinni . Þór er meðal liða í efri hluta deildarinnar og virðist mikil stemning í herbúðum norðan liðsins um þessar mundir . Ljóst er því að Skagamenn verða virkilega að sýna sitt rétta andlit ef sigur á að vinnast í næstu umferð í deildinni .